**יהושע ט-יג: כיבושי יהושע: מוסר מול צו האל**

**דף למנחה**

פרקים ט-יג בספר יהושע עוסקים בהמשך כיבושיו של יהושע את הארץ, בעקבות ציוויו של הקב"ה בתחילת הספר. יהושע, מחליפו של משה בהנהגה, נוחל ניצחונות רבים בקרבות מול עמי הארץ – שבעת העמים שאותם נצטוו עם ישראל להשמיד כבר בספר דברים. בפרקים עלו ניכרת עוצמתו הצבאית של עם ישראל, הנתמכת תדיר על ידי הקב"ה. ברם, התנהלותו של עם ישראל בקרבות אלו עלולה לעורר תהיות רבות בנוגע למוסריותה של מלחמתם על הארץ ובנוגע למוסריותו של מעשה הכיבוש בכלל. המציאות כפי שהיא אינה נוחה לעיכול: עם ישראל מגיע לארץ שבה חיים שבעת העממים ויורש אותה – ולצורך כך עליו לכבוש ולהרוג את היושבים בה. דף מקורות זה מבקש לגעת בתהיות מוסריות אלו ולהאיר בהן נקודות נוספות.

דף המקורות מחולק לשלושה חלקים:

**החלק הראשון**: פתיחה לנושא, והתמודדות עם התהיות האתיות ושאלות היסוד שצפות מקריאת הפסוקים, שאותן מעלה בחריפות הסופר ס' יזהר.

**החלק השני:** פרשנותו של הרב קוק להתנהלות האכזרית של מלחמת יהושע, וכן פסוקים מספר שופטים על ההתאכזרות לאדוני בזק, הממשיכה את אכזריותו שלו כלפי מלכים אחרים. התיאור ממחיש את המרחב התקופתי שבו פעל יהושע, ומסביר את הקשר הזמן והמקום שחייבו אותו לפעול בדרכים המקובלות לזמנו וכדי לשרוד מצד אחד, ולנסות להנחיל נורמות חדשות, מצד אחר. בהתנהגותו שיקף יהושע לעמים סביבו את האכזריות שלהם עצמם.

**החלק השלישי**: נבקש לבחון האם ניתן לדייק בניסוח התהיות המוסריות כלפי כיבושי יהושע. האם אכן כיבושי יהושע היו זהים באכזריותם ליתר כיבושי העמים סביבם? האם לתורה אין רובד מוסרי יותר - מוסרי כפי שאנו מגדירים כיום 'מוסר מלחמה' - כבר באותה תקופה? בחלק זה מובאים דבריו של הרמב"ן, שטוען שעם ישראל קרא לשלום לעמים יושבי הארץ.

המגמה שאליה אנו חותרים היא לעורר דיון בשאלה האם, למרות הקושי שלנו כלפי הסיפור – בהשוואה לנורמות שהיו באותה תקופה ולא לנורמות המוסריות של תקופתנו – יש משהו מנחם במודל הכיבוש של יהושע לעומת עממי הארץ? האם התוספת שמציע הרמב"ן, שאינה כתובה בפסוקים, מסייעת להאיר בכל דור את ההקשר המותאם לזמנו? הרב גלזנר טוען שזו הסיבה שהתורה שבעל פה נאסרה בתחילה להיכתב – מכיוון שהפרשנים בכל תקופה מאירים אור שונה על הסיפור המקראי, והסכנה בכתיבת התורה שבעל פה היא שהפרשנות של תקופה אחת תכבול את ידי הפרשנים בתקופה אחרת. התורה שבעל פה היא הוכחה לנצחיות התורה כמתפתחת וגדלה עם האומה ועם האנושות.

לסיום, נביא את שירו של אלתרמן על אביו של יהושע (נון) המייצג את דור יוצאי מצרים. אלתרמן משווה אותו לדור ראשית המדינה ומקנה נקודת מבט אחרת על הכתוב.

ללימוד זה שתי מטרות: הראשונה, להציף ולהעלות באופן כן ואותנטי, וללא אפולוגטיקה והתחמקות, את הקשיים העמוקים שמעוררים לפעמים סיפורי התנ"ך - במקרה שלנו, כיבושי יהושע. המטרה השנייה היא להתמודד עם השאלות המוסריות המתבקשות מהסיפורים, להציע כיוונים שונים להתבוננות עליהן מתוך נקודת מוצא שהתנ"ך מציע תמונה חלקית בלבד שאותה מאירים ומשלימים הפרשנים בכל דור ודור.

בדיונים מעין אלה יש להיזהר מ'האכלה בכפית'. ניתן למשתתפים ולמשתתפות את ההזדמנות להציף את השאלות באופן עצמאי וביקורתי. כמו כן יש להימנע מדיונים מתודולוגיים ומשאלות על עצם האפשרות לעסוק באופן כזה בתנ"ך. שאלות אלה עלולות להרחיק את הדיון מעניינו. ברם, לא כדאי לבטל אותן לחלוטין; לעתים עולות ביקורות 'אוטומטיות' שהבנת המתודה וביאור תפקידו של התנ"ך ושל המפרשים עשויים להועיל להן ואף לפתור אותן.